Euroopan avaruusjärjestö ESA on ehdottamassa Suomeen arktista avaruuskiihdyttämöä. Hanke on erittäin alkuvaiheessa, mutta työ- ja elinkeinoministeriön neuvotteleva virkamies Tuija Ypyä on luottavainen.

– Tässä haetaan uusia avauksia ja uusia mahdollisuuksia osallistua ESA:n ohjelmiin. Suomelle tämä voisi tarkoittaa arktista avaruuskiihdyttämöä, jossa meidän teollisuudelle ja pienille yrityksille sekä tutkimukselle tarjotaan mahdollisuuksia hyödyntää arktista tietämystään ja satelliittiosaamistaan.

ESA, työ- ja elinkeinoministeriö sekä Ilmatieteenlaitos järjestävät ensi viikolla yhdessä pohjoismaisen seminaarin ja työpajan, jossa saatetaan yhteen avaruusteknologiaa arktisen osaamisen ja olosuhteiden kanssa. Päivän tavoite on, että avaruusjärjestö ESA:n ohjelmiin saataisiin sisällytettyä arktinen ulottuvuus josta avaruusjärjestön ministerineuvosto tekee päätökset joulukuun alussa.

– Seminaarissa ovat mukana kaikki arktisen alueen ESA-maat. Siellä saamme toivon mukaan integroitua kaikkiin ESA:n ohjelmiin arktinen osaaminen jota kautta asia sitten lähtisi eteenpäin, Ypyä sanoo.

Ypyä arvioi, että hankkeessa päästään etenemään ensi vuoden alussa. Mitään sijoituspaikkaa avaruuskiihdyttämölle ei ole vielä edes pohdittu.

– Helsinki, Sodankylä, Oulu, nämä ovat kaikki kiinnostavia kohteita arktisen alueen hyödyntämiselle, Ypyä pohtii.

– Suomesta tulee arktisen neuvoston puheenjohtajamaa, niin tämä sopii meille kuin nenä päähän. Maamme sijaitsee vielä arktisella aluella, joten siinäkin mielessä tässä ovat monenlaiset hyödyt.